<classify> WAFUGAJI wadogo wa samaki nchini watanufaika na ufugaji wenye tija iwapo uwekezaji wa kutosha utafanyika kwa kubuni mbinu za kisasa za ufugaji. Ofisa Mifugo na Uvuvi wa Manispaa ya Kigamboni jijini Dar es Salaam, Aaron Bullu alilieleza gazeti hili kwamba ufugaji wa kisasa wa samaki unahitaji fedha za kutosha kutokana na teknolojia zinazotumika kufuga. Bajeti inayotengwa kwenye sekta ya mifugo ni ndogo sana, achilia hizo zinazotolewa kwa sababu kutengwa ni suala moja na kuzitoa ni suala jingine. Kwa sababu zinatengwa tu lakini unakuta hata zile zilizotengwa ni mara chache kufikia asilimia 50. Pengine asilimia 30, alisema. Alisema mabwawa yanayotumika kufuga samaki ni lazima yawekwe kitaalamu kwa ajili ukuaji wa samaki ambao ni lazima pia uende sambamba na chakula bora kwa samaki.Kutengeneza bwawa liwe kweli ni la kitaalamu sio kila shimo tu ni bwawa. Liwe na zile sifa za kutunza ubora wa maji na kuweza kuruhusu oksijeni iweze kuwepo kwa wakati wote kwenye maji, Na kuzuia uchafuzi wa maji kwa maana kwamba kulisha samaki kulingana na kipimo cha wataalamu kwani ukilisha tu hovyo chakula kitakwenda chini ya bwawa kitaanza kuoza na kutoa kemikali zenye sumu na kuathiri ukuaji wa samaki,alisema.Ofisa Mifugo na Uvuvi huyo alisema pia ili sekta ya wafugaji wadogo wa samaki iendelee mkazo unahitajika kwenye vifaranga vilivyofanyiwa utafiti wa kutosha.Tukitaka hii sekta iendelee hasa kwa wafugaji wadogo maana yake ni lazima kuwe na vyanzo vya kuaminika vya vifaranga vilivyofanyiwa utafiti kwa suala la ukuaji ambao unaambatana na ubadilishaji wa chakula wanachokula samaki, alisema.Alisema kwa sasa tatizo linalowasumbua wafugaji wadogo wa samaki ni upatikanaji wa vifaranga ambavyo ni bora vyenye rekodi ya ukuaji mzuri.  <topic>: kitaifa 